CELEX: 32019D0545
Language: hr
Date: 2019-04-03 00:00:00
Title: Provedbena odluka Komisije (EU) 2019/545 оd 3. travnja 2019. o izmjeni Provedbene odluke (EU) 2018/2030 o utvrđivanju vremenski ograničene istovrijednosti regulatornog okvira koji se u Ujedinjenoj Kraljevini Velike Britanije i Sjeverne Irske primjenjuje na središnje depozitorije vrijednosnih papira, u skladu s Uredbom (EU) br. 909/2014 Europskog parlamenta i Vijeća (Tekst značajan za EGP.)

4.4.2019   
               
               
                  HR
               
               
                  Službeni list Europske unije
               
               
                  L 95/11
               
            
         PROVEDBENA ODLUKA KOMISIJE (EU) 2019/545
         оd 3. travnja 2019.
         o izmjeni Provedbene odluke (EU) 2018/2030 o utvrđivanju vremenski ograničene istovrijednosti regulatornog okvira koji se u Ujedinjenoj Kraljevini Velike Britanije i Sjeverne Irske primjenjuje na središnje depozitorije vrijednosnih papira, u skladu s Uredbom (EU) br. 909/2014 Europskog parlamenta i Vijeća
         (Tekst značajan za EGP)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) br. 909/2014 Europskog parlamenta i Vijeća od 23. srpnja 2014. o poboljšanju namire vrijednosnih papira u Europskoj uniji i o središnjim depozitorijima vrijednosnih papira te izmjeni direktiva 98/26/EZ i 2014/65/EU te Uredbe (EU) br. 236/2012 (1), a posebno njezin članak 25. stavak 9.,
         budući da:
         
                     (1)
                  
                  
                     Na temelju članka 2. Provedbene odluke Komisije (EU) 2018/2030 (2) ta se Odluka treba primjenjivati od sljedećeg dana od dana prestanka primjene Ugovorâ na Ujedinjenu Kraljevinu Velike Britanije i Sjeverne Irske („Ujedinjena Kraljevina”) i u Ujedinjenoj Kraljevini u skladu s člankom 50. stavkom 3. Ugovora o Europskoj uniji, osim ako sporazum o povlačenju stupi na snagu do tog datuma ili se produlji dvogodišnje razdoblje iz članka 50. stavka 3. Ugovora o Europskoj uniji.
                  
               
                     (2)
                  
                  
                     Europsko vijeće je 22. ožujka 2019. donijelo Odluku (EU) 2019/476 (3) donesenu u dogovoru s Ujedinjenom Kraljevinom, o produljenju razdoblja iz članka 50. stavka 3. Ugovora o Europskoj uniji. Stoga se neće ispuniti drugi uvjet za primjenu Provedbene odluke (EU) 2018/2030, odnosno neproduljivanje dvogodišnjeg razdoblja iz članka 50. stavka 3. Ugovora o Europskoj uniji.
                  
               
                     (3)
                  
                  
                     Međutim, razlozi na kojima se temelji Provedbena odluka (EU) 2018/2030 i dalje postoje neovisno o produljenju razdoblja iz članka 50. stavka 3. Ugovora o europskoj uniji. Konkretno, u slučaju povlačenja bez sporazuma nakon produljenog razdoblja i dalje će postojati potencijalni rizici u vezi s određenim uslugama koje operaterima u Uniji pružaju središnji depozitoriji vrijednosnih papira koji već imaju odobrenje za rad u Ujedinjenoj Kraljevini i koje u kratkom vremenu nije moguće zamijeniti. Stoga bi se Provedbena odluka (EU) 2018/2030 trebala primjenjivati ako se Ujedinjena Kraljevina iz Unije povuče bez sporazuma.
                  
               
                     (4)
                  
                  
                     Provedbenu odluku (EU) 2018/2030 trebalo bi stoga na odgovarajući način izmijeniti.
                  
               
                     (5)
                  
                  
                     Ova bi Odluka trebala hitno stupiti na snagu kako bi se osigurala njezina primjena u slučaju da se Ujedinjena Kraljevina iz Unije povuče bez sporazuma o povlačenju nakon isteka razdoblja iz članka 50. stavka 3. Ugovora o Europskoj uniji kako ga je 22. ožujka 2019. produljilo Europsko Vijeće.
                  
               
                     (6)
                  
                  
                     Mjere predviđene ovom Odlukom u skladu su s mišljenjem Europskog odbora za vrijednosne papire,
                  
               DONIJELA JE OVU ODLUKU:
         
            Članak 1.
            U članku 2. Provedbene odluke (EU) 2018/2030 treći stavak zamjenjuje se sljedećim:
            
               „Međutim, ova se Odluka ne primjenjuje ako sporazum o povlačenju sklopljen s Ujedinjenom Kraljevinom Velike Britanije i Sjeverne Irske u skladu s člankom 50. stavkom 2. Ugovora o Europskoj uniji stupi na snagu do datuma iz drugog stavka ovog članka.”
            
         
         
            Članak 2.
            Ova Odluka stupa na snagu sljedećeg dana od dana objave u Službenom listu Europske unije.
         
         
            Sastavljeno u Bruxellesu 3. travnja 2019.
            
               
                  Za Komisiju
               
               
                  Predsjednik
               
               Jean-Claude JUNCKER
            
         
         
            (1)  SL L 257, 28.8.2014., str. 1.
         
         
            (2)  Provedbena odluka Komisije (EU) 2018/2030 оd 19. prosinca 2018. o utvrđivanju vremenski ograničene istovrijednosti regulatornog okvira koji se u Ujedinjenoj Kraljevini Velike Britanije i Sjeverne Irske primjenjuje na središnje depozitorije vrijednosnih papira, u skladu s Uredbom (EU) br. 909/2014 Europskog parlamenta i Vijeća (SL L 325, 20.12.2018., str. 47.).
         
            (3)  Odluka Europskog vijeća (EU) 2019/476, donesena u dogovoru s Ujedinjenom Kraljevinom, od 22. ožujka 2019. o produljenju razdoblja iz članka 50. stavka 3. UEU-a (SL L 80 I, 22.3.2019., str. 1.).